Edvard Nordrum

Edvard Nordrum (født 17. mars 1925 i Fåvang, død 2. april 2002 i Ås) var en norsk veterinær og sivilagronom. Han var kjent for sitt langvarige arbeide innenfor Kirkens Nødhjelp, hvor han startet organisasjonens første langvarige utviklingsprosjekt i Abakaliki i Nigeria i 1961. 

Etter tre år i Nigeria arbeidet han som forsker ved daværende Norges landbrukshøgskole på Ås, hvor han siden var bosatt, selv om mye av tiden ble tilbrakt utenfor Norges grenser. I 1968 arbeidet han for Det Lutherske Verdensforbund under Biafrakrisen og fra 1979 til 1981 arbeidet han som landbrukskoordinator i Sør-Sudan.

Fra 1976 var han personalleder i Kirkens Nødhjelp, fra 1986 var han prosjektleder for organisasjonens arbeid med hiv og aids. Han var engasjert i kirkelig arbeid i Ås menighet, hvor han var leder av menighetsrådet i flere perioder. Han var også styremedlem i NORAD. 

10. desember 2001 fikk Nordrum Kongens fortjenstmedalje i gull. Han var far til Siv Nordrum.

Bibliografi 

 Biskop Paride Taban – fredskjempe i krig; en personlig beretning Fullført av datteren Siv Nordrum, 2002 ISBN 9788276941104
 Førstehjelp i fjøset 3. utgave 1978 ISBN 82-529-0279-0 
 Hvalmjøl : Framstilling, fôrverdi og bruk 1968

Referanser

Eksterne lenker 
 Nordrum hedres (omtale hos Kirkens Nødhjelp
 Hyllest til en venn – Om Edvard Nordrums bok

Norske veterinærer
Norske forskere
Norske bistandsarbeidere
Kongens fortjenstmedalje i gull
Personer fra Ringebu kommune
Personer fra Ås kommune
Personer tilknyttet Kirkens Nødhjelp